Burjassot acull la celebració del IV Simposi de Joves Filòsofs i Humanistes de la Comunitat Valenciana
2025-07-24

El Centre Cultural Tívoli de Burjassot obrirà les seues portes, dijous que ve 28 de març a les 9.30 hores, a la celebració del IV Simposi de Joves Filòsofs i Humanistes de la Comunitat Valenciana; simposi que arriba al municipi amb l’objectiu de promoure entre els joves l’interés per la Filosofia i les Humanitats.

El Simposi compta amb l’auspici del “Centre UNESCO València-Mediterrani” i, per a la seua organització, amb la col·laboració de l’Ajuntament de Burjassot, a través de la regidoria d’Educació, dirigida per Olga Camps, i amb la del professorat de Filosofia de diversos centres docents. De marcat caràcter lúdic i reflexiu, la jornada està dirigida a l’alumnat de 4t d’ESO i de 1r i 2n de Batxillerat.

Inclòs dins del Programa Burjassot Ciutat Educadora, de l’Ajuntament de Burjassot, el Simposi es desenvoluparà en horari de matí  i de vesprada i el dinar dels participants tindrà lloc en la Pineda de la Casa de Cultura.